รัฐบาลไทย-ข่าวทำเนียบรัฐบาล-วธ.บูรณาการความร่วมมือพม.ขับเคลื่อนงานประชาคมสังคมและวัฒนธรรมอาเซียน เตรียมพร้อมประเทศไทยเป็นประธานอาเซียนในปี 2562 ผลักดันให้เป็นปีแห่งวัฒนธรรมอาเซียน
วันศุกร์ที่ 29 มิถุนายน 2561
วธ.บูรณาการความร่วมมือพม.ขับเคลื่อนงานประชาคมสังคมและวัฒนธรรมอาเซียน เตรียมพร้อมประเทศไทยเป็นประธานอาเซียนในปี 2562 ผลักดันให้เป็นปีแห่งวัฒนธรรมอาเซียน
วธ.บูรณาการความร่วมมือพม.ขับเคลื่อนงานประชาคมสังคมและวัฒนธรรมอาเซียน
เตรียมพร้อมประเทศไทยเป็นประธานอาเซียนในปี 2562 ผลักดันให้เป็นปีแห่งวัฒนธรรมอาเซียน
หนุนผู้พิการ-ผู้ด้อยโอกาสชมแหล่งเรียนรู้วัฒนธรรม พัฒนาทักษะด้านนาฏศิลป์-ดนตรีแก่เด็กพิการ
นายวีระ โรจน์พจนรัตน์ รัฐมนตรีว่าการกระทรวงวัฒนธรรม(รมว.วธ) เปิดเผยภายหลังเป็นประธานร่วมกับ พลเอก อนันตพร กาญจนรัตน์ รัฐมนตรีว่าการกระทรวงการพัฒนาสังคมและความมั่นคงของมนุษย์(รมว.พม.) ในการประชุมบูรณาการความร่วมมือระดับกระทรวงระหว่างกระทรวงการพัฒนาสังคมและความมั่นคงของมนุษย์(พม.) กับกระทรวงวัฒนธรรม(วธ.) เมื่อเร็วๆนี้ ที่พม. โดยมีผู้บริหารทั้งสองกระทรวง เข้าร่วม ว่าที่ประชุมรับทราบนโยบายของรัฐบาลที่ให้แต่ละกระทรวงบูรณาการการดําเนินงานร่วมกับหน่วยงานต่างๆ เพื่อยกระดับการดําเนินงานด้านวัฒนธรรมให้มีประสิทธิภาพมากขึ้น
รัฐมนตรีว่าการกระทรวงวัฒนธรรม กล่าวอีกว่า ที่ประชุมมีมติเห็นชอบแนวทางบูรณาการความร่วมมือในการขับเคลื่อนประชาคมสังคมและวัฒนธรรมอาเซียน(ASEANSocio-Culture CommunityหรือASCC)โดยทั้งสองกระทรวงจะบูรณาการความร่วมมือในการรายงานผลการดําเนินงานASCCBlueprint 2025ต่อนายกรัฐมนตรีทุก3เดือน และร่วมกันการขับเคลื่อนประเทศไทยที่ดํารงตําแหน่งประธานอาเซียนในปี 2562 ซึ่งจะจัดประชุมระดับผู้นําอาเซียนนอกจากนี้วธ.จะสนับสนุนพม.ที่เป็นเจ้าภาพในการจัดประชุมคณะมนตรีประชาสังคมและวัฒนธรรมอาเซียน(ASCC) ครั้งที่21และครั้งที่22และการประชุมเจ้าหน้าที่อาวุโสสําหรับคณะรัฐมนตรีประชาสังคมและวัฒนธรรมอาเซียน (SOCA) ครั้งที่26และครั้งที่27ดําเนินการจัดกิจกรรม อาทิการแสดงด้านวัฒนธรรม การนําเยี่ยมชมศูนย์วัฒนธรรมอาเซียน อีกทั้งจะร่วมกันผลักดันให้ปี2562 เป็นปีแห่งวัฒนธรรมอาเซียนและวธ.จะเปิดตัวภาพยนตร์รามเกียรติ์แอนิเมชั่นตอน“รามาวตาร”ซึ่งเป็นศิลปวัฒนธรรมร่วมของอาเซียน
นายวีระ กล่าวต่อไปว่า ที่ประชุมมีมติเห็นชอบแนวทางบูรณาการความร่วมมือในการพัฒนาทรัพยากรมนุษย์ระหว่างวธ.กับพม. โดยการส่งเสริมการเรียนรู้ในแหล่งเรียนรู้ทางวัฒนธรรมซึ่งพม.จะนําเด็ก เยาวชนผู้พิการและผู้สูงอายุเข้าชมอุทยานประวัติศาสตร์ พิพิธภัณฑสถานแห่งชาติ และโบราณสถานต่างๆ อีกทั้งจะร่วมกันปรับปรุงพื้นที่และจัดสิ่งอํานวยความสะดวกรองรับอารยสถาปัตย์ในแหล่งท่องเที่ยวเชิงวัฒนธรรม เช่นแหล่งมรดกโลก อุทยานประวัติศาสตร์ พิพิธภัณฑสถานแห่งชาติ และศาสนสถานในจังหวัดต่างๆ เป็นต้น นอกจากนี้ ทั้งสองกระทรวงจะร่วมกันส่งเสริมการเรียนรู้ด้านศิลปวัฒนธรรมให้แก่ผู้พิการและผู้ด้อยโอกาส อาทิโขน นาฏศิลป์ ดนตรีพื้นบ้าน ซึ่งหน่วยงานสังกัดวธ.และศิลปินพื้นบ้าน จะดําเนินการจัดการเรียนการสอนทั่วประเทศและหน่วยงานสังกัดพม. รวมทั้งการนําผู้พิการและผู้ด้อยโอกาสที่มีทักษะด้านนาฏศิลป์และดนตรีไปแสดงในกิจกรรมงานวัด
นายวีระ กล่าวด้วยว่า นอกจากนี้ วธ.และพม.จะร่วมกันส่งเสริมครอบครัวสุขในยุคไทยแลนด์ 4.0โดยปลูกฝังคุณธรรม จริยธรรม และนิสัยรักการอ่านให้แก่เด็กและเยาวชน เพื่อให้เติบโตเป็นคนดีมีคุณภาพในทุกมิติ การนํามิติทางวัฒนธรรมสร้างครอบครัวให้อบอุ่นและเข้มแข็ง และวธ.จะจัดวิทยากรไปถ่ายทอดความรู้อบรมอาชีพเกี่ยวกับศิลปวัฒนธรรมให้แก่ชาวบ้านในชุมชนต่างๆ การผลิตสื่อสร้างสรรค์เพื่อปลูกฝังด้านคุณธรรม การร่วมกันขยายเครือข่ายด้านวัฒนธรรมและสังคม การส่งเสริมงานด้านวัฒนธรรมกลุ่มชาติพันธุ์โดยรวบรวมข้อมูล เผยแพร่และสืบสานวัฒนธรรม ประเพณี อัตลักษณ์ชนเผ่า รวมทั้งการดูแลผู้สูงอายุ เช่น การพาไปเที่ยวแหล่งท่องเที่ยวเชิงวัฒนธรรม และการสร้างวัฒนธรรมการอยู่ร่วมกันในคอนโดมิเนียม นอกจากนี้ จะร่วมกันการขับเคลื่อนงานวัฒนธรรมในระเบียงเศรษฐกิจพิเศษภาคตะวันออก(อีอีซี) โดยจะร่วมกันจัดทําร่างแผนพัฒนาด้านการท่องเที่ยวเชิงวัฒนธรรมและการพัฒนาด้านสังคมและชุมชนในพื้นที่อีอีซี อย่างไรก็ตาม เบื้องต้นเร็วๆนี้ วธ.จะร่วมกับพม.นํารถโรงหนังเคลื่อนที่และรถพิพิธภัณฑ์เคลื่อนที่ไปจัดกิจกรรมสัญจรให้แก่คนชราและเด็กพิการที่อยู่ในความดูแลของหน่วยงานสังกัดพม.